作者:劉將孫
標題:沁園春
內容:十月雪堂，將歸臨皋，二客從坡。適薄暮得魚，細鱗巨口，新霜脫葉，月步行歌。有客無餚，有餚無酒，如此風清月白何。歸謀婦，得舊藏斗酒，過載婆娑。登虯踞虎嵯峨。更憑醉攀翻棲鶻窠。曾歲月幾何，江流斷岸，山川非昔，夜嘯捫蘿。孤鶴橫江，羽衣入夢，應悟飛鳴昔我過。開戶視，但寂寥四顧，萬頃煙波。